U Njemačku je iz Hrvatske 2016. doselilo ukupno 55.970 osoba, a istodobno se iz Njemačke odselilo 22.010 hrvatskih državljana tako da je krajem 2016. u Njemačkoj živjelo 332.605 građana RH, objavilo je u utorak Savezni ured za statistiku u Wiesbadenu.

Najnovije statistike pokazuju rast broja useljenika iz Hrvatske što se podudara s ulaskom Hrvatske u Europsku uniju.

Krajem 2012. u Njemačkoj je bilo prijavljeno 224.971 državljana Republike Hrvatske.

Godinu dana poslije, krajem 2013., već je bilo prijavljeno 240.543, a krajem 2014. njih 263.347.

Krajem 2015. u Njemačkoj je živjelo 297.895 hrvatskih državljana.

Od 55.970 hrvatskih državljana koji su u 2016. prijavili boravak u Njemačkoj, njih 48.080 je to učinilo prvi put, a 6.165 hrvatskih useljenika već je jednom imalo prijavljeni boravak u toj zemlji.

Iste statistike pokazuju da 74.620 građana Njemačke s hrvatskom putovnicom ovdje živi manje od četiri godine.

Najveći broj hrvatskih državljana živi u saveznoj pokrajini Baden–Wuerttemberg.

U 2016. njemačko državljanstvo je primilo 2985 hrvatskih državljana.